Folketing
2005-04-29

Jeg forventer, at der kommer det ud af det, som fremgår af forslaget: at vi får at vide, hvilke initiativer der måtte være nødvendige, for at vi kommer i overensstemmelse med menneskerettighederne i praksis og eventuelt i lovgivning, og det må vi jo så afvente. At vi så har forskellige vurderinger af, hvad der kan være nødvendigt, er jo netop udtryk for, at vi vælger den model, som i øvrigt er statsministerens egen, nemlig at er der uenighed om noget, så er det en udmærket model at bede nogle eksperter om på en saglig baggrund at redegøre for i det her tilfælde, hvilke initiativer der er nødvendige. Det er sådan set det, vi er enige om, og det lægger vi frem. Jeg ved godt, at man forsøger at gøre det til noget odiøst, men det er sådan set en praksis, som regeringen selv anvender på andre områder.